̀ чу́вствами и просты́ми завѣща́ніи душѝ, є́же по за́повѣдемъ тече́ніе добродѣ́тельми съ мудрова́ніемъ смире́ннымъ, въ терпѣ́ніи и упова́ніи, су́щемъ вѣ́рою соверша́ющу человѣ́ку, животворя́щая и присноисточа́ющаяся ст҃а́гѡ дх҃а си́ла, не́гли и дѣ́йство въ се́рдце пріи́детъ просвѣща́ющи вои́стинну си̂лы душє́вныя, єсте́ственнѣ дви́жима преявле́ннѡ и подвиза́ющи къ себѣ̀ призыва́етъ, и́же дѣ́йствомъ у́мъ ѕѣлѡ̀ скорѣ́йше, и неизрече́ннѡ соединя́ется съ ни́мъ, я́коже бы́ти вои́стинну уму̀ и благода́ти тогда̀ безпрекосло́внѡ во єди́нъ ду́хъ: тогда̀ вои́стинну, тогда̀ у́мъ са́мъ ѡ себѣ̀ прихо́дитъ дх҃нове́ніемъ на́нь благода́ти помоществу́емь ко є́же зрѣ́ти, ста́въ я́вѣ я́кѡ несказа́нно ѿ здѣ́шнягѡ ѡбноше́нія и ѻ́крестъ скита́нія дѣ́йствіемъ и свѣ́томъ животворя́щагѡ и ст҃а́гѡ дх҃а: и во ѿкрове́нія прихо́дитъ та̂инъ бж҃е́ственныхъ мы́сленныхъ, и молча́ніемъ вся́чески и безмо́лвнымъ свои́мъ єсте́ственнымъ взо́ромъ входи́ти достиза́етъ въ преесте́ствєнна неизречє́нна: и толи́кѡ па́че зри́тъ, и бг҃ое́млемь быва́етъ, и ко є́же бг҃а, єли́кѡ мо́щно, зрѣ́ти горѣ̀ простира́ется съ вѣ́жествомъ бж҃е́ственныхъ, ѿ сщ҃е́нныхъ со́бранныхъ чте́ній, єли́кѡ по сравне́нію безмо́лвствуетъ смиря́яся и моля́ся дѣ́йствуемый ѿ бг҃а ст҃ы́мъ дх҃омъ